Visszaélésekre, pazarlásra derített fényt az állami médiában is a kínai számvevőszék | MON
MON Visszaélésekre, pazarlásra derített fényt az állami médiában is a kínai számvevőszék
2014.07.3 13:14; Frissítve:	 2014.07.3 13:14;
Visszaélésekre, pazarlásra derített fényt az állami médiában is a kínai számvevőszék
Peking, 2014. július 3., csütörtök (MTI) – Ötcsillagos szállodákban szórakoztatták vendégeiket, megkerülték a közbeszerzést, külföldre utazgattak és pr-cikkek írására szerződtek a kínai állami média zászlóshajóinak vezetői – derült ki egy közelmúltbéli számvevőszéki, illetve pártvizsgálatból.
Pekingben, miután szabálytalanságokat, visszaéléseket fedeztek fel az ellenőrzések során, hivatalosan is megfeddték az állami sajtó vezető orgánumait.
Megfigyelők szerint mindez annak a jele, hogy a központi vezetés rajta kívánja tartani a szemét az irányadó állami médián, amely a kormányzati és pártszervekhez hasonlóan nem mentes sem a pazarlás, sem a kínai gazdaságot és különböző állami irányítási szinteket országosan behálózó korrupciótól.
A számvevőszéki vizsgálat jelentése egyebek mellett megállapította, hogy a központi pártlapnak, a Zsenmin Zsipaónak és a Hszinhua hírügynökségnek többek közt az a dolguk, hogy kikeljenek a korrupció, a kicsapongás ellen. És – tették hozzá – miközben ezt meg is tették szinte napi gyakorisággal, a Zsenmin Zsipao továbbra is ötcsillagos szállodákba szervezett szórakoztató estéket a vendégeinek.
A Zsenmin Zsipaónak jobban kell figyelnie költségvetésének összeállítására és azzal kapcsolatos jelentéseinek pontosságára, továbbá a külföldi utakkal és találkozók kiadásainak belső ellenőrzésére – fogalmazott óvatosan a számvevőszéki dokumentum.
Az ellenőrszerv megállapította azt is, hogy a Global Times (Huancsiu Sipao) című lap 2009 óta 6,6 millió jüant (242,6 millió forint) költött a kormányzati közbeszerzési kötelezettség megkerülésével elektronikus berendezésekre.
A Hszinhua hírügynökség átvilágítása során kiderült, hogy 1,37 millió jüant (50,4 millió forint) “pazaroltak” el autók vásárlásakor, továbbá különböző vezetői több, nem engedélyezett külföldi úton is részt vettek.
A Hszinhuánál a közlemúltban a kommunista párt korrupcióellenes szervezete is vizsgálódott, aminek eredményeként napvilágra került, hogy a hírügynökség sanghaji irodája olyan partnerségi szerződést kötött az ország öt legnagyobb kereskedelmi bankjának egyikével, a Bank of Communicationsszel, amelynek értelmében fizetett (reklám)riportok közlésére vállalt kötelezettséget.
Az ellenőrzést végzők elmarasztalták a hírügynökséget és a sanghaji irodát 3,5 millió jüan (128,7 millió forint) visszafizetésére kötelezték. A Hszinhua vezetői nyomban “önkritikát gyakoroltak” és közölték, tervet készítettek a felfedett visszásságok és a pazarlás megszüntetésére.
A kínai köztévénél, a CCTV-nél vesztegetési ügy miatt indítottak eljárást a múlt hónapban a pénzügyi-gazdasági főigazgató és a CCTV-2, gazdasági és pénzügyi hírcsatorna producere ellen. Mindkettőjüket eltávolították az állásából.
Címkék: állami média, Kínai számvevőszék, pazarlás, visszaélések